**Margherita Ficko** (født 16. august 1937, død 18. august 2017 på Jessheim i Akershus) var en norsk kunsthåndverker og fagbokforfatter.

Hun hadde flere års utdanning i broderifaget, og på 1970-tallet var hun bestyrer for broderiavdelingen til Husflidens utsalg i Oslo. Senere var hun tilknyttet Kunstindustrimuseet i Oslo gjennom mange år. En periode på 1990-tallet drev hun broderiforretning i Skovveien på Frogner i Oslo sammen med Sissel Tischbein.

Verker (utvalg)
---------------

Norsk Folkemuseum ervervet i 1998 tre tekstiler brodert av Margherita Ficko. Det eldste av disse objektene er en duk brodert i 1968. Den midnattsblå duken er prydet av broderte stjerner i gult, gull og sølv, og formspråket er tidstypisk for 1960-tallet. Det andre objektet som Folkemuseet ervervet var en brikke (liten duk) brodert i 1971, og det tredje et putetrekk fra 1972.

I 2011 tok Nannestad kirke i bruk et nytt sett kirketekstiler bestående av messehagel, stola, antependium og lesepultklede. Alle delene i dette settet var prydet med broderier utført av Margherita Ficko.

Bokutgivelser
-------------

I 1986 ga Kunstindustrimuseet i Oslo ut boken *Dyden og fliden : norske navneduker i Kunstindustrimuseet i Oslo*. Boken var forfattet av Aase Bay Sjøvold og Margherita Ficko, og ble utgitt i anledning en temporær utstilling ved museet. I forordet til boken skrev Lauritz Opstad:

> «I årenes løp har museet fått en betydelig samling av navneduker – så mange at de til sammen gir et omfattende bilde av utviklingen innenfor denne gjenstandsgruppen. (---) Etter initiativ fra konservator Aase Bay Sjøvold ble arbeidet tatt opp med en fordypelse nettopp i denne gjenstandsgruppen i museets samlinger. Etter et utvalg av 125 navneduker o.l. fulgte en nitid teknisk og motivmessig analyse av hver enkelt gjenstand. Den omfattet også en gjennomgang av fargebruken.
> 
> 

> Til deler av arbeidet har hun vært assistert av Margherita Ficko, som har systematisert og beskrevet de forskjellige sting samt tegnet ut en del motiver som blir gjengitt i denne katalogen. Den er da et varig resultat av det store arbeid som er nedlagt. At den fremtrer i en så pauvre skikkelse, skyldes ene og alene økonomiske hensyn.
> 
> 

> Til gjengjeld har denne temporære utstilling av de 125 arbeider fått en utsøkt vakker og sober form som igjen skyldes Aase Bay Sjøvold med assistanse fra flere ledd ved museet, først og fremst Margherita Ficko og museets tekstilkonserveringsatelier. De fortjener alle en varm takk.»
> 
>

Referanser
----------

1. ↑  *Norske tradisjoner i Husflidens broderier*. Oslo: Arbeiderbladet. 26. juli 1971. «- Vi ser det som vår oppgave å videreføre norsk tradisjon, ikke bare kopiere, sier Margherita Ficko, som har ansvaret for Husflidens broderiavdeling. For å få nye gode mønster bruker vi brukskunstnere og designere i og utenfor huset, og mønstrene blir nøye vurdert av vårt mønsterutvalg.»
2. ↑  «Duk». *digitaltmuseum.no*. Norsk Folkemuseum. Besøkt 3. september 2017. «Aksesjon: 1998 (Innkommet til Norsk Folkemuseum). Produksjon: 1968. Produsent: Ficko, Margherita. Dekorteknikk: Broderi, frisøm, kontursting, kjedesting, tungesting, mille-fleurs, knuter.»
3. ↑  «Brikke». *digitaltmuseum.no*. Norsk Folkemuseum. Besøkt 3. september 2017. «Innskrift (Merkelapp) : B 1219 "Krokus "/ rund 0,5 m i / diameter / de. M. Ficko. Materiale: Tekstil, lin - Lintøy, brikke , Tekstil, lin - Lingarn, broderi , Kunststoff, metall - Merkelapp, feste. Teknikk: Vevd, toskaft, søm. Dekorteknikk: Broderi, frisøm, kontursting.»
4. ↑  «Putetrekk». *digitaltmuseum.no*. Norsk Folkemuseum. Besøkt 3. september 2017. «Innskrift (Merkelapp) : P 1541/ "Stjerneskudd "/ Pute / des. M. Ficko. Materiale: Tekstil, lin - Lintøy, putetrekk , Tekstil, lin - Lingarn, broderi , Kunststoff, metall, papp - Merkelapper, feste. Teknikk: Vevd, toskaft, søm. Dekorteknikk: Broderi, frisøm, leggsøm, knuter.»
5. ↑  «Nannestad Menighetsblad nr 4 - 2011». *issuu* **(norsk)**. 12. oktober 2011. s. 8. Besøkt 3. september 2017. «Broderiet har Margherita Ficko tatt seg av og monteringen er gjort av Agneta Andersson. Settet skal innvies ved en festgudstjeneste 2. søndag i advent, 4. desember 2011.»
6. ↑  Ficko, Margherita; Sjøvold, Aase Bay 1918-2000 (1986). *Dyden og fliden: norske navneduker i Kunstindustrimuseet i Oslo*. Oslo: Kunstindustrimuseet. ISBN 8271430262.

|  |  |
| --- | --- |
| Oppslagsverk/autoritetsdata | BIBSYS **·** VIAF
 |